1739.

Na osnovu člana 3 stav 1 Zakona o medijima („Službeni list RCG", br. 51/02 i 62/02), Ministarstvo kulture donijelo je

**PRAVILNIK O NAČINU I USLOVIMA RASPODJELE SREDSTAVA IZ BUDŽETA CRNE GORE ZA FINANSIRANJE ODREĐENIH PROGRAMSKIH SADRŽAJA KOJE REALIZUJU MEDIJI**

Član 1

Raspodjela sredstava iz budžeta Crne Gore (u daljem tekstu: budžetska sredstva) za finansiranje određenih programskih sadržaja koje realizuju mediji, vrši se na način i pod uslovima propisanim ovim pravilnikom.

Član 2

Budžetska sredstva se dodjeljuju osnivačima medija za programske sadržaje iz kulture, nauke i obrazovanja radi ostvarivanja javnog interesa u oblasti javnog informisanja.

Radi dodjeljivanja budžetskih sredstava za finansiranje programskih sadržaja iz člana 1 ovog pravilnika osnivači medija podnose projekte.

Projekat iz stava 2 ovog člana, podrazumijeva programsku cjelinu (žanrovsku i vremensku) kojom se doprinosi ostvarivanju javnog interesa u smislu stava 1 ovog člana.

Član 3

Budžetska sredstva dodjeljuju se na osnovu javnog konkursa.

Pravo učešća na javnom konkursu imaju osnivači medija koji su upisani u evidencije medija koje vodi Ministarstvo.

Izuzetno od stava 1 ovog člana, budžetska sredstva mogu se dodjeljivati i po zahtjevu osnivača medija, na osnovu pojedinačnih projekata.

Član 4

Organ državne uprave nadležan za poslove medija (u daljem tekstu: Ministarstvo), prilikom raspisivanja javnog konkursa i odlučivanja po zahtjevu iz člana 3 ovog pravilnika, vodi računa o aktivnostima iz pregovaračkih poglavlja sa Evropskom unijom, koja se odnose na medije.

Član 5

Javni konkurs raspisuje Ministarstvo u toku tekuće godine za narednu godinu, koji se objavljuje na internet stranici Ministarstva.

Član 6

Kriterijumi za vrednovanje projekata su:

* značaj projekta za ostvarivanje i unaprijeđivanje informisanja stanovništva lokalne zajednice;
* doprinos raznolikosti medijskog sadržaja i pluralizma ideja i vrijednosti u lokalnim štampanim medijima;
* detaljan opis projekta i detaljna finansijska projekcija usklađena i obrazložena sa stanovišta planiranih projektnih aktivnosti;
* doprinos razvoju medijske pismenosti;
* doprinos razvoju etike u medijima.

Javni konkurs sadrži bliže kriterijume za vrednovanje projekata i rok za podnošenje prijava koji ne može biti kraći od 30 dana od dana objavljivanja konkursa.

Član 7

Osnivač medija može konkurisati samo sa jednim projektom na jednom konkursu.

Ako je osnivač medija izdavač više medija, može na konkursu učestvovati sa po jednim projektom za svaki medij.

Član 8

Vrednovanje projekata po javnom konkursu vrši komisija koju obrazuje Ministarstvo.

Za članove komisije određuju se lica koja su svojim profesionalnim djelovanjem prepoznata u medijskoj oblasti.

Aktom o obrazovanju komisije utvrđuje se sastav, zadaci, način rada i druga pitanja od značaja za rad komisije.

Član 9

Nakon vrednovanja projekata, komisija podnosi Ministarstvu obrazloženi prijedlog za finansiranje projekata sa programskim sadržajima iz člana 2 ovog pravilnika.

Član 10

Na osnovu prijedloga iz člana 9 ovog pravilnika starješina organa uprave nadležan za poslove medija (u daljem tekstu: ministar) donosi odluku o finansiranju projekata.

Odluka o finansiranju projekata objavljuje se na internet stranici Ministarstva.

Ako ministar ne prihvati prijedlog iz člana 9 ovog pravilnika, dužan je da o razlozima neprihvatanja u roku od 15 dana od dana dostavljanja prijedloga pisanim putem obavijesti komisiju i osnivače medija.

Član 11

Ministarstvo i osnivač medija koji realizuje projekat na osnovu javnog konkursa zaključuju ugovor o finansiranju i povjeravanju realizacije programskih sadržaja.

Ugovor sadrži naziv osnivača i naziv medija medija u kojem se realizuje projekat, sadržaj i trajanje obaveze proizvodnje programskog sadržaja, vrstu isključivih ili posebnih prava koja su tom mediju dodijeljena i izvor sredstava.

Član 12

Osnivač medija koji realizuje projekat je duţan da sredstva uplaćena iz budžeta Crne Gore koristi iskljuĉivo za odobrene namjene u realizaciji projekta.

Ako prilikom realizacije projekta dođe do odstupanja od utvrđenih obaveza, Ministarstvo, u vršenju nadzora nad realizacijom obaveza iz ovog ugovora, može:

* zatražiti ispunjenje ugovorenih obaveza u primjerenom roku;
* jednostrano raskinuti ugovor;
* tražiti povraćaj uplaćenih sredstava sa pripadajućom kamatom, ako se odobrena sredstva ne koriste namjenski u skladu sa ugovorom.

Član 13

Zahtjev za finansiranje pojedinačnih projekata može podnijeti osnivač medija koji je upisan u evidencije medija koje vodi Ministarstvo.

O zahtjevima iz stava 1 ovog člana odlučuje ministar na osnovu kriterijuma iz člana 6 ovog pravilnika.

Na osnovu odluke iz stava 2 ovog člana, Ministarstvo i osnivač medija zaključuju ugovor u skladu sa članom 11 ovog pravilnika.

Član 14

Izvještaj o utrošku odobrenih sredstava iz člana 11 i člana 13 stav 3 ovog pravilnika osnivači medija dostavljaju Ministarstvu u roku od 15 dana od dana realizacije projekta.

Član 15

Ovaj pravilnik stupa na snagu osmog dana od dana objavljivanja u „Službenom listu Crne Gore“.

Broj: 01-4799

Cetinje, 26. decembra 2018. godine

Ministar,

**Aleksandar Bogdanović**, s.r